ගෙවී ගිය පැය 24ක කාලය තුළදී යතුරුපැදි තුනක් සහ ත්‍රීරෝද රථ හතරක් සොරකම් කිරීම පිළිබඳ සිද්ධීන් වාර්තා වන බව පොලීසිය පවසනවා.මෙම පැහැර ගැනීම් වාර්තා වී ඇත්තේ ත්‍රිකුණාමලය, බොරැල්ල, කොළඹ, දෙමටගොඩ, පුත්තලම, අතුරුගිරිය, කඳාන සහ අම්බලන්ගොඩ යන ප්‍රදේශවලින්.එලඹෙන සිංහල අලුත් අවුරුදු සමයත් සමඟ යම් යම් සංවිධානාත්මක කල්ලි හා කණ්ඩායම් විසින් මෙවැනි සොරකම් සිදුකිරීමේ ප්‍රවණතාවක් මතුවී ඇති බවයි පොලිස් මාධ්‍ය ප්‍රකාශක අජිත් රෝහණ පවසන්නේ.එබැවින් තමයි සාප්පු සවාරි සහ අනෙකුත් ගමන් බිමන් යාමේදී තමන්ගේ යතුරුපැදි සහ ත්‍රීරෝද රථ නවතා තැබීමේදී වැඩි සැලකිල්ලක් දක්වන ලෙස පොලිස් මාධ්‍ය ප්‍රකාශකවරයා ඉල්ලා සිටිනවා.මෙවැනි සිද්ධීන් පාලනය කිරීමට වාහන අංගන සහ රථවාහන බහුල වශයෙන් ගාල් කරනු ලබන ස්ථානවල සිවිල් ඇඳුමින් සැරසුණු පොලිස් නිලධාරීන් යෙදීමටත් පොලිසිය බලාපොරොත්තු වන බව පොලිස් මාධ්‍ය ප්‍රකාශක නියෝජ්‍ය පොලිස්පති අජිත් රෝහන වැඩිදුරටත් කියා සිටියා.